*****

ΚΑΝΟΝΙΣΜΟΣ (ΕΟΚ) αριθ. 2079/90 ΤΗΣ ΕΠΙΤΡΟΠΗΣ

της 20ής Ιουλίου 1990

για τροποποίηση του κανονισμού (ΕΟΚ) αριθ. 1244/82 περί των λεπτομερειών εφαρμογής του καθεστώτος πριμοδοτήσεως προς διατήρηση των αγελών θηλαζουσών αγελάδων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1357/80 του Συμβουλίου της 5ης Ιουνίου 1980 περί θεσπίσεως καθεστώτος πριμοδοτήσεως προς διατήρηση των αγελών θηλαζουσών αγελάδων (1), όπως τροποποιήθηκε τελευταία από τον κανονισμό (ΕΟΚ) αριθ. 1187/90 (2), και ιδίως το άρθρο 6,

Εκτιμώντας:

ότι είναι σκόπιμο να προσαρμοστεί ο κανονισμός (ΕΟΚ) αριθ. 1244/82 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2731/89 (4), προκειμένου να ληφθούν υπόψη οι πρόσφατες τροποποιήσεις του καθεστώτος πριμοδοτήσεως των θηλαζουσών αγελάδων που αποσκοπούν στο να συμπεριληφθούν οι μικροί γαλακτοπαραγωγοί στο καθεστώς πριμοδοτήσεως, περιορίζοντας συγχρόνως τον αριθμό των επιλέξιμων αγελάδων·

ότι είναι αναγκαίο, όσον αφορά τους μικρούς γαλακτοπαραγωγούς, να προσδιοριστούν οι όροι χορηγήσεως της πριμοδοτήσεως, να καθοριστούν τα στοιχεία που πρέπει να εμφαίνονται στις αιτήσεις και να καθοριστούν οι λεπτομέρειες των εργασιών ελέγχου·

ότι πρέπει, επιπλέον, να προβλεφθεί μεγαλύτερη ελαστικότητα για τα κράτη μέλη σχετικά με τον καθορισμό της περιόδου κατά τη διάρκεια της οποίας μπορούν να υποβληθούν οι αιτήσεις πριμοδοτήσεως·

ότι, σύμφωνα με το άρθρο 1 του κανονισμού (ΕΟΚ) αριθ. 1357/80, μπορεί να επιτραπεί στα κράτη μέλη, για διοικητικούς λόγους, να προβλέπουν ότι οι αιτήσεις αφορούν έναν ελάχιστο αριθμό ζώων· ότι πρέπει να καθοριστούν οι όροι με τους οποίους μπορούν να χορηγηθούν οι εν λόγω άδειες·

ότι, δεδομένης της πείρας που αποκτήθηκε, πρέπει να αυξηθεί η προθεσμία πληρωμής που πρέπει να τηρηθεί από τις εθνικές αρχές·

ότι είναι σκόπιμο να ενδυναμωθούν τα μέτρα ελέγχου για όλες τις αιτήσεις, καθιερώνοντας τη συστηματική ιδίως σύγκριση του καταλόγου των αιτούντων την πριμοδότηση με τον κατάλογο των γαλακτοπαραγωγών και υποχρεώνοντας τις αρμόδιες αρχές ελέγχου να καταρτίζουν έκθεση ως προς τους επιτόπιους ελέγχους·

ότι η Επιτροπή Διαχείρισης Βοείου Κρέατος δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1244/82 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

«Άρθρο 1

1. Οι απαιτήσεις πριμοδοτήσεως για τη διατήρηση των αγελών θηλαζουσών αγελάδων υποβάλλονται στην αρμόδια αρχή που ορίζεται από κάθε κράτος μέλος από τις 15 Ιουνίου έως τις 31 Ιανουαρίου του επόμενου έτους για τις θηλάζουσες αγελάδες που υφίστανται κατά την ημέρα υποβολής της αιτήσεως. Εντούτοις, τα κράτη μέλη μπορούν να καθορίσουν, εντός της περιόδου αυτής, μία ή περισσότερες περιόδους για την υποβολή των αιτήσεων.

Ο αριθμός των αγελάδων που λαμβάνονται υπόψη για τη χορήγηση της πριμοδοτήσεως είναι ίσος ή κατώτερος με τον αριθμό των θηλαζουσών αγελάδων, αποκλειομένων των κυοφορουσών δαμάλεων, που ευρίσκονται στην εκμετάλλευση κατά την ημερομηνία υποβολής της αιτήσεως.

Κατά τη διάρκεια της περιόδου από 15 Ιουνίου έως 31 Ιανουαρίου, ένας παραγωγός μπορεί να υποβάλει μία μόνον αίτηση.

2. Για να γίνει αποδεκτή η αίτηση πρέπει να περιλαμβάνει, ιδίως, τις υποχρεώσεις που προβλέπονται στο άρθρο 2 ή στο άρθρο 2α παράγραφος 2 του κανονισμού (ΕΟΚ) αριθ. 1357/80, καθώς και δήλωση του παραγωγού σύμφωνα με την οποία αναλαμβάνει την υποχρέωση να τηρήσει τις διατάξεις του εν λόγω κανονισμού καθώς και τις διατάξεις που έχουν θεσπισθεί από το ενδιαφερόμενο κράτος μέλος για την εφαρμογή τους.

3. Κατά την υποβολή της αιτήσεως στο πλαίσιο του καθεστώτος που αναφέρεται στο άρθρο 2 του κανονισμού (ΕΟΚ) αριθ. 1357/80, ο παραγωγός πρέπει να δηλώσει γραπτώς:

α) ότι, σύμφωνα με το άρθρο 5 σημείο 4 του κανονισμού (ΕΟΚ) αριθ. 1357/80:

- η αγέλη στην εκμετάλλευση που αυτός διαχειρίζεται προορίζεται, στην εν λόγω εκμετάλλευση, για την εκτροφή μόσχων παραγωγής κρέατος,

- σε περίπτωση υπάρξεως στην αγέλη αυτή αγελάδων που ανήκουν στις φυλές που περιλαμβάνονται στο παράρτημα του εν λόγω κανονισμού ή που προέρχονται από διασταύρωση μεταξύ των φυλών αυτών, οι αγελάδες αυτές έχουν διασταυρωθεί με ταύρους που ανήκουν σε φυλή που δεν περιλαμβάνεται στο εν λόγω παράρτημα·

β) ότι, σε περίπτωση εκχωρήσεως του γάλακτος ή των γαλακτοκομικών προϊόντων, αυτή πραγματοποιήθηκε απευθείας στο αγρόκτημα του παραγωγού προς τον καταναλωτή·

γ) ότι δεν προορίζει το γάλα που προέρχεται από την εκμετάλλευσή του για την παρασκευή γαλακτοκομικών προϊόντων που μπορούν να εμπορευματοποιηθούν μετά τη λήξη της προθεσμίας των δώδεκα μηνών που αναφέρεται στο άρθρο 2 παράγραφος 2 του εν λόγω κανονισμού.

4. Κατά την υποβολή της αιτήσεως στο πλαίσιο του καθεστώτος που αναφέρεται στο άρθρο 2α του κανονισμού (ΕΟΚ) αριθ. 1357/80, ο παραγωγός πρέπει να δηλώσει γραπτώς:

α) ότι, σύμφωνα με το άρθρο 5 σημείο 4 του κανονισμού (ΕΟΚ) αριθ. 1357/80:

- η θηλάζουσα αγέλη στην εκμετάλλευση που αυτός διαχειρίζεται προορίζεται, στην εν λόγω εκμετάλλευση, για την εκτροφή μόσχων παραγωγής κρέατος·

- σε περίπτωση υπάρξεως στη θηλάζουσα αγέλη αγελάδων που ανήκουν στις φυλές που περιλαμβάνονται στο παράρτημα του εν λόγω κανονισμού ή που προέρχονται από διασταύρωση μεταξύ των φυλών αυτών, οι αγελάδες αυτές έχουν διασταυρωθεί με ταύρους που ανήκουν σε φυλή που δεν περιλαμβάνεται στο προαναφερθέν παράρτημα·

β) την ποσότητα αναφοράς γάλακτος κατά την έννοια του άρθρου 2α του κανονισμού (ΕΟΚ) αριθ. 1357/80 όπως καθορίζεται κατά την έναρξη της περιόδου των δώδεκα μηνών εφαρμογής του καθεστώτος της συμπληρωματικής εισπράξεως στο γαλακτοκομικό τομέα·

γ) ότι αναλαμβάνει την υποχρέωση τηρήσεως του μητρώου που αναφέρεται στην παράγραφο 5 στοιχείο β) του παρόντος άρθρου.

Επιπλέον, κάθε παραγωγός αναφέρει γραπτώς τον αριθμό των γαλακτοπαραγωγών αγελάδων που χρησιμοποιούνται για την παραγωγή της ποσότητας αναφοράς του γάλακτος.

5. α) Τα ζώα που αποτελούν αντικείμενο αιτήσεως πριμοδοτήσεως στο πλαίσιο του καθεστώτος που αναφέρεται στο άρθρο 2α του κανονισμού (ΕΟΚ) αριθ. 1357/80, φέρουν, το αργότερο την ημέρα της υποβολής της αιτήσεως, ατομικά αναγνωριστικά χαρακτηριστικά ανεξίτηλα και ορατά. Αυτά καθιστούν δυνατή την εξακρίβωση κάθε ζώου είτε βάσει του αριθμού που σημειώνεται στο αυτί του ζώου, είτε με το σύστημα εγκοπής στο αυτί, είτε με αριθμό που γίνεται με τατουάζ.

β) Οι αριθμοί εξακριβώσεως των σχετικών ζώων πρέπει να αναφέρονται στην αίτηση και σε ειδικό μητρώο που τηρεί ο παραγωγός. Εντούτοις, μπορεί να χρησιμοποιηθεί επίσης το υπάρχον μητρώο, εφόσον έχει προβλεφθεί από τις εθνικές νομοθετικές και διοικητικές διατάξεις και το οποίο επιτρέπει τη διάκριση των ζώων που αποτελούν αντικείμενο αιτήσεως πριμοδοτήσεως.

γ) Οι θηλάζουσες αγελάδες ή οι έγκυες δαμάλεις που αντικαθιστούν τα ζώα που αναφέρονται στην αίτηση υπάγονται στις διατάξεις εξακριβώσεως που αναφέρονται στο στοιχείο α). Η αντικατάσταση πρέπει να αναφέρεται στο μητρώο.

6. Η άδεια που προβλέπεται στο άρθρο 1 του κανονισμού (ΕΟΚ) αριθ. 1357/80 χορηγείται μόνον εάν ο προβλεπόμενος ελάχιστος αριθμός των ζώων:

- δεν υπερβαίνει τα τρία ζώα,

- δεν οδηγεί σε διακρίσεις μεταξύ των παραγωγών ενός ιδίου κράτους μέλους,

- εφαρμόζεται για ολόκληρη την περίοδο υποβολής της αιτήσεως.

7. Μετά από τους αναγκαίους ελέγχους, η αρμόδια αρχή ενημερώνει κάθε αιτούντα για τη συνέχεια που δόθηκε στην αίτησή του. Εντούτοις, εάν το αποτέλεσμα είναι θετικό, η αρχή μπορεί να καταβάλει την πριμοδότηση χωρίς να ενημερώσει προηγουμένως τον ενδιαφερόμενο.»

2. Στο άρθρο 3 παράγραφος 1, οι όροι «δεκαπέντε μήνες» αντικαθίστανται από τους όρους «είκοσι μήνες».

3. Το άρθρο 4 αντικαθίσταται από το ακόλουθο κείμενο:

«Άρθρο 4

1. Οι αρμόδιες αρχές που ορίζονται από κάθε κράτος μέλος προβαίνουν στο διοικητικό έλεγχο και σε επιτόπου επιθεωρήσεις προκειμένου να επαληθεύσουν εάν τηρούνται οι διατάξεις αυτού του καθεστώτος πριμοδοτήσεως. Λαμβάνουν, στα πλαίσια των εθνικών διατάξεων, όλα τα αναγκαία μέτρα για να εξασφαλισθεί η αποτελεσματική εφαρμογή των εργασιών ελέγχου.

2. Ο διοικητικός έλεγχος περιλαμβάνει:

α) τη συστηματική σύγκριση του καταλόγου των αιτούντων την πριμοδότηση με τον κατάλογο των παραγωγών γάλακτος που κατέχουν ποσότητα αναφοράς κατά την έννοια του άρθρου 5γ του κανονισμού (ΕΟΚ) αριθ. 804/68 ή με οποιονδήποτε άλλο κατάλογο ή έγγραφο που παρέχει τις ίδιες πληροφορίες, προκειμένου να ελεγχθεί, στην περίπτωση αιτήσεων που υποβάλλονται στα πλαίσια του καθεστώτος που αναφέρεται στο άρθρο 2 του κανονισμού (ΕΟΚ) αριθ. 1357/80, η μη παράδοση του γάλακτος ή για να εξακριβωθούν, στην περίπτωση αιτήσεων που υποβάλλονται στα πλαίσια του καθεστώτος που αναφέρεται στο άρθρο 2α του προαναφερθέντος κανονισμού, οι ενδείξεις που αναφέρονται στο άρθρο 1 παράγραφος 4 στοιχείο β).

Η διάταξη αυτή εφαρμόζεται σε όλες τις αιτήσεις που υποβάλλονται στα πλαίσια του καθεστώτος που αναφέρεται στο άρθρο 2α του κανονισμού (ΕΟΚ) αριθ. 1357/80 και τουλάχιστον στο 10 % των υποβαλλομένων αιτήσεων στα πλαίσια του καθεστώτος που αναφέρεται στο άρθρο 2 του εν λόγω κανονισμού·

β) στην περίπτωση των αιτήσεων που υποβάλλονται στα πλαίσια του καθεστώτος που αναφέρεται στο άρθρο 2α του κανονισμού (ΕΟΚ) αριθ. 1357/80, για κάθε αίτηση, η εξακρίβωση της συνάφειας μεταξύ της ποσότητας αναφοράς του παραγωγού και του αριθμού των γαλακτοπαραγωγών αγελάδων που αναφέρονται στην αίτησή του με βάση τη μέση απόδοση σε γάλα που αναφέρεται στο παράρτημα του παρόντος κανονισμού. Εντούτοις, για την εξακρίβωση αυτή τα κράτη μέλη μπορούν να χρησιμοποιήσουν επίσης αναγνωρισμένο από τις αρμόδιες αρχές έγγραφο που βεβαιώνει τη μέση απόδοση σε γάλα του παραγωγού. 3. Οι επιτόπιοι έλεγχοι πραγματοποιούνται αιφνιδίως, κατά περίπτωση, με προειδοποίηση που δεν υπερβαίνει κατά γενικό κανόνα τις 48 ώρες, ιδίως κατά την περίοδο της ελάχιστης κατοχής που προβλέπεται στο άρθρο 2 παράγραφος 4 και στο άρθρο 2α παράγραφος 2 του κανονισμού (ΕΟΚ) αριθ. 1357/80. Ο αριθμός των πραγματοποιουμένων επιτοπίων ελέγχων δεν μπορεί να είναι κατώτερος από το 10 % του αριθμού των αιτούντων κατ' έτος. Στην περίπτωση κατά την οποία κράτος μέλος διαπιστώνει, κατά τους ελέγχους αυτούς, σημαντικό αριθμό ψευδών δηλώσεων, αυξάνει καταλλήλως τον αριθμό των ελέγχων και ενημερώνει σχετικά την Επιτροπή.

4. Οι εργασίες ελέγχου που αναφέρονται στην παράγραφο 1 αφορούν επιπλέον, ιδίως:

α) τον αριθμό των επιλεξίμων αγελάδων της εκμετάλλευσης που διαχειρίζεται ο δικαιούχος·

β) την τήρηση των υποχρεώσεων που προβλέπονται στο άρθρο 2 παράγραφος 2 και στο άρθρο 2α του κανονισμού (ΕΟΚ) αριθ. 1357/80 ·

γ) την ακρίβεια των δηλώσεων που προβλέπονται στο άρθρο 1 παράγραφοι 2, 3 και 4·

δ) στις περιπτώσεις των αιτήσεων που υποβάλλονται στο πλαίσιο του καθεστώτος που αναφέρεται στο άρθρο 2α του κανονισμού (ΕΟΚ) αριθ. 1357/80:

- τον έλεγχο του συστήματος εξακριβώσεως που αναφέρεται στο άρθρο 1 παράγραφος 5 και τη συμφωνία των αριθμών των επιλέξιμων ζώων με τους αριθμούς που αναφέρονται επί της αιτήσεως και στο μητρώο καταχωρήσεως,

- την εκτίμηση της αξιοπιστίας των πληροφοριών που περιέχονται στην αίτηση, έχοντας υπόψη τα μέσα γαλακτοπαραγωγής που χρησιμοποιήθηκαν από τον παραγωγό.

5. Οι επιτόπιοι έλεγχοι που αναφέρονται στην παράγραφο 3 αποτελούν αντικείμενο εκθέσεως.»

4. Το άρθρο 4α τροποποιείται ως εξής:

α) στην παράγραφο 3, οι όροι «στο άρθρο 2 παράγραφος 2» αντικαθίστανται από τους όρους «στο άρθρο 2 παράγραφος 2 και στο άρθρο 2α παράγραφος 2»·

β) στην παράγραφο 5 οι όροι «στο άρθρο 1 παράγραφος 2» αντικαθίστανται από τους όρους «στο άρθρο 1 παράγραφοι 2, 3 και 4».

5. Στο άρθρο 6, η παράγραφος 2 αντικαθίσταται από το ακόλουθο κείμενο:

«2. Τα κράτη μέλη ανακοινώνουν κατ' έτος στην Επιτροπή, και το αργότερο στο τέλος κάθε περιόδου εμπορίας, τον αριθμό των θηλαζουσών αγελάδων για τις οποίες δόθηκε ευνοϊκή συνέχεια στην αίτηση, κατανέμοντας τον αριθμό αυτό ανάλογα με τα καθεστώτα που αναφέρονται στο άρθρο 2 και στο άρθρο 2α του κανονισμού (ΕΟΚ) αριθ. 1357/80.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις αιτήσεις που υποβάλλονται από τις 15 Ιουνίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 140 της 5. 6. 1980, σ. 1.

(2) ΕΕ αριθ. L 119 της 11. 5. 1990, σ. 34.

(3) ΕΕ αριθ. L 143 της 20. 5. 1982, σ. 20.

(4) ΕΕ αριθ. L 263 της 9. 9. 1989, σ. 13.

ΠΑΡΑΡΤΗΜΑ

Μέση απόδοση σε γάλα που αναφέρεται στο άρθρο 4 παράγραφος 2

Βέλγιο 4 000 kg

Δανία 5 000 kg

Γερμανία 4 615 kg

Ελλάδα 3 000 kg

Ισπανία 3 158 kg

Γαλλία 3 750 kg

Ιρλανδία 3 333 kg

Ιταλία 4 000 kg

Λουξεμβούργο 4 615 kg

Κάτω Χώρες 5 000 kg

Πορτογαλία 3 529 kg

Ηνωμένο Βασίλειο 3 158 kg